[pic] | EUROOPAN KOMISSIO |

Bryssel 22.10.2010

KOM(2010) 576 lopullinen

2010/0294 (NLE)

Ehdotus:

NEUVOSTON ASETUS

arviointiperusteista sen määrittämiseksi, milloin tietyntyyppiset romumetallit lakkaavat olemasta jätettä Euroopan parlamentin ja neuvoston direktiivin 2008/98/EY nojalla

PERUSTELUT

Jätteistä annetun direktiivin 2008/98/EY 6 artiklan 1 kohdan mukaan tietyt jätteet lakkaavat olemasta jätettä, kun ne ovat läpikäyneet hyödyntämistoimen ja ovat tiettyjen oikeudellisten edellytysten mukaisesti laadittujen arviointiperusteiden mukaiset. Mainitun direktiivin 6 artiklan 2 kohdan mukaan komission olisi vahvistettava tällaiset perusteet erityisille materiaaleille ja ne olisi hyväksyttävä direktiivin 39 artiklan 2 kohdassa tarkoitettua valvonnan käsittävää sääntelymenettelyä noudattaen.

Näin ollen komissio toimitti asetusluonnoksen direktiivin 39 artiklalla perustetun komitean äänestettäväksi. Komitea ei antanut asetusluonnoksesta myönteistä lausuntoa 16 päivänä syyskuuta 2010 pitämässään kokouksessa.

Sen vuoksi päätöksen 1999/468/EY 5 a artiklassa vahvistettua menettelyä noudattaen neuvostolle annetaan ehdotus neuvoston asetukseksi ja ehdotus toimitetaan Euroopan parlamentille.

2010/0294 (NLE)

Ehdotus:

NEUVOSTON ASETUS

arviointiperusteista sen määrittämiseksi, milloin tietyntyyppiset romumetallit lakkaavat olemasta jätettä Euroopan parlamentin ja neuvoston direktiivin 2008/98/EY nojalla

EUROOPAN UNIONIN NEUVOSTO, JOKA

ottaa huomioon Euroopan unionin toiminnasta tehdyn sopimuksen,

ottaa huomioon jätteistä ja tiettyjen direktiivien kumoamisesta 19 päivänä marraskuuta 2008 annetun Euroopan parlamentin ja neuvoston direktiivin 2008/98/EY[1] ja erityisesti sen 6 artiklan 2 kohdan,

sekä katsoo seuraavaa:

1. Useiden jätevirtojen arvioinnin perusteella on todettu, että romumetallin kierrätysmarkkinat hyötyisivät siitä, että kehitettäisiin arviointiperusteet sen määrittämiseksi, milloin jätteestä saatu romumetalli lakkaa olemasta jätettä. Näiden arviointiperusteiden tulisi taata ympäristönsuojelun korkea taso. Ne eivät saisi rajoittaa metalliromun luokittelua jätteeksi unionin ulkopuolisissa maissa.

2. Euroopan komission Yhteisen tutkimuskeskuksen selvitykset ovat osoittaneet, että rauta-, teräs- ja alumiiniromulle on olemassa markkinat ja kysyntää; kyseistä romua käytetään metallin tuotannon raaka-aineena terästehtaissa, sulatoissa, alumiinivalimoissa ja toistosulatuskattiloissa. Siksi rauta-, teräs- ja alumiiniromun olisi oltava riittävän puhdasta ja täytettävä metalleja tuottavan teollisuuden vaatimat romustandardit tai -eritelmät.

3. Arviointiperusteilla, joiden mukaisesti määritetään, milloin rauta-, teräs- ja alumiiniromu lakkaa olemasta jätettä, olisi varmistettava, että hyödyntämistoimista saatava rauta-, teräs- ja alumiiniromu täyttää metalleja tuottavan teollisuuden tekniset vaatimukset ja että se on tuotteisiin sovellettavan voimassa olevan lainsäädännön ja standardien mukaista eikä aiheuta haitallisia kokonaisvaikutuksia ympäristölle tai ihmisten terveydelle. Euroopan komission Yhteisen tutkimuskeskuksen selvitykset ovat osoittaneet, että ehdotetut arviointiperusteet, jotka koskevat hyödyntämistoimessa syöttöpanoksena käytettävää jätettä, käsittelyprosesseja ja -tekniikoita sekä hyödyntämistoimesta saatavaa romumetallia, täyttävät nämä tavoitteet, sillä niiden mukaisesti tuotetulla rauta-, teräs- ja alumiiniromulla ei pitäisi olla vaarallisia ominaisuuksia ja sen pitäisi olla riittävän puhdasta ei-metalliyhdisteistä.

4. Arviointiperusteiden noudattamisen varmistamiseksi on asianmukaista säätää, että romumetallista, joka on lakannut olemasta jätettä, annetaan tieto ja että sovelletaan laadunhallintajärjestelmää.

5. Arviointiperusteita voidaan joutua arvioimaan uudelleen, jos rauta-, teräs- ja alumiiniromun markkinaolosuhteisen kehityksen seurannan yhteydessä havaitaan haitallisia vaikutuksia rauta- ja teräsromun ja alumiiniromun kierrätysmarkkinoihin etenkin romun saatavuuden ja käyttömahdollisuuksien osalta.

6. Jotta toiminnanharjoittajat voisivat mukautua arviointiperusteisiin, joiden mukaisesti määritetään, milloin romumetalli lakkaa olemasta jätettä, on asianmukaista säätää, että tätä asetusta sovelletaan vasta kohtuullisen siirtymäajan jälkeen.

7. Direktiivin 2008/98/EY 39 artiklan 1 kohdalla perustettu komitea ei ole antanut lausuntoa tässä asetuksessa säädetyistä toimenpiteistä, minkä vuoksi komissio on antanut neuvostolle toimenpiteitä koskevan ehdotuksen ja toimittanut sen Euroopan parlamentille,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan arviointiperusteet, joiden mukaisesti määritetään, milloin rauta-, teräs- ja alumiiniromu, mukaan lukien alumiiniseosromu, lakkaa olemasta jätettä.

2 artikla

Määritelmät

Tässä asetuksessa sovelletaan direktiivissä 2008/98/EY vahvistettuja määritelmiä.

Lisäksi tässä asetuksessa tarkoitetaan

1) ’rauta- ja teräsromulla’ pääasiassa raudasta ja teräksestä koostuvaa romumetallia;

2) ’alumiiniromulla’ pääasiassa alumiinista ja alumiiniseoksista koostuvaa romumetallia;

3) ’haltijalla’ luonnollista henkilöä tai oikeushenkilöä, jonka hallussa romumetalli on;

4) ’tuottajalla’ haltijaa, joka siirtää romumetallin toiselle haltijalle ensimmäistä kertaa romumetallina, joka on lakannut olemasta jätettä;

5) ’maahantuojalla’ unioniin sijoittautunutta luonnollista henkilöä tai oikeushenkilöä, joka tuo unionin tullialueelle romumetallia, joka on lakannut olemasta jätettä;

6) ’pätevällä henkilöstöllä’ henkilöstöä, jonka kokemus tai koulutus on pätevöinyt seuraamaan ja arvioimaan metalliromun ominaisuuksia;

7) ’silmämääräisellä tarkastuksella’ metalliromun tarkastusta, joka kattaa lähetyksen kaikki osat ja joka tehdään aistinvaraisesti tai ilman erikoislaitteita;

8) ’lähetyksellä’ metalliromuerää, joka on tarkoitus toimittaa tuottajalta toiselle haltijalle ja joka voi olla lastattu joko yhteen tai useampaan kuljetusyksikköön, kuten konttiin.

3 artikla

Rauta- ja teräsromua koskevat arviointiperusteet

Rauta- ja teräsromu lakkaa olemasta jätettä, kun kaikki seuraavat ehdot täyttyvät, kun se siirretään tuottajalta toiselle haltijalle:

1) hyödyntämistoimessa syöttöpanoksena käytetty jäte täyttää liitteessä I olevassa 2 kohdassa vahvistetut arviointiperusteet;

2) hyödyntämistoimessa syöttöpanoksena käytetty jäte on käsitelty liitteessä I olevassa 3 kohdassa vahvistettujen arviointiperusteiden mukaisesti;

3) hyödyntämistoimesta saatu rauta- ja teräsromu täyttää liitteessä I olevassa 1 kohdassa vahvistetut arviointiperusteet;

4) tuottaja on täyttänyt 5 ja 6 artiklassa vahvistetut vaatimukset.

4 artikla

Alumiiniromua koskevat arviointiperusteet

Alumiiniromu, mukaan lukien alumiiniseosromu, lakkaa olemasta jätettä, kun kaikki seuraavat ehdot täyttyvät, kun se siirretään tuottajalta toiselle haltijalle:

1) hyödyntämistoimessa syöttöpanoksena käytetty jäte täyttää liitteessä II olevassa 2 kohdassa vahvistetut arviointiperusteet;

2) hyödyntämistoimessa syöttöpanoksena käytetty jäte on käsitelty liitteessä II olevassa 3 kohdassa vahvistettujen arviointiperusteiden mukaisesti;

3) hyödyntämistoimesta saatu alumiiniromu täyttää liitteessä II olevassa 1 kohdassa vahvistetut arviointiperusteet;

4) tuottaja on täyttänyt 5 ja 6 artiklassa vahvistetut vaatimukset.

5 artikla

Vaatimustenmukaisuusilmoitus

1) Tuottajan tai maahantuojan on annettava kustakin romumetallilähetyksestä liitteessä III olevan mallin mukainen vaatimustenmukaisuusilmoitus.

2) Tuottajan tai maahantuojan on toimitettava vaatimustenmukaisuusilmoitus romumetallilähetyksen seuraavalle haltijalle. Niiden on säilytettävä vaatimustenmukaisuusilmoituksen jäljennös vähintään yhden vuoden ajan sen antamisajankohdasta ja asetettava se pyynnöstä toimivaltaisten viranomaisten saataville.

3) Vaatimustenmukaisuusilmoitus voi olla sähköisessä muodossa.

6 artikla

Laadunhallinta

1) Tuottajan on sovellettava laadunhallintajärjestelmää, jonka avulla voidaan osoittaa 3 ja 4 artiklassa tarkoitettujen arviointiperusteiden noudattaminen.

2) Laadunhallintajärjestelmään on sisällyttävä kutakin seuraavista näkökohdista koskevat dokumentoidut menettelyt:

a) liitteissä I ja II olevassa 2 kohdassa esitetty hyödyntämistoimessa syöttöpanoksena käytettävän jätteen hyväksyntätarkastus;

b) liitteissä I ja II olevassa 3.3 kohdassa kuvattu käsittelyprosessien ja -tekniikoiden seuranta;

c) liitteissä I ja II olevassa 1 kohdassa esitetty hyödyntämistoimesta saatavan romumetallin laadunvalvonta (mukaan lukien näytteenotto ja analysointi);

d) liitteissä I ja II olevassa 1.5 kohdassa esitetty säteilyvalvonnan tehokkuus;

e) asiakkailta saatu palaute romumetallin laatuvaatimusten noudattamisesta;

f) edellä olevan a–d alakohdan mukaisesti toteutettujen valvontatoimien tulosten kirjaaminen;

g) laadunhallintajärjestelmän uudelleentarkastelu ja parantaminen;

h) henkilöstön koulutus.

3) Laadunhallintajärjestelmässä on määriteltävä myös liitteissä I ja II kunkin arviointiperusteen osalta vahvistetut erityiset seurantavaatimukset.

4) Jos minkä tahansa liitteessä I olevassa 3.3 kohdassa tai liitteessä II olevassa 3.3 kohdassa tarkoitetuista käsittelyistä suorittaa edellinen haltija, tuottajan on varmistettava, että tavarantoimittaja soveltaa tämän artiklan vaatimukset täyttävää laadunhallintajärjestelmää.

5) Asetuksessa (EY) N:o 765/2008 määritellyn vaatimustenmukaisuuden arviointilaitoksen, joka on akkreditoitu mainitun asetuksen mukaisesti, tai minkä tahansa muun asetuksen (EY) N:o 1221/2009 2 artiklan 20 kohdan b alakohdassa määritellyn ympäristötodentajan on todennettava, että laadunhallintajärjestelmä täyttää tämän artiklan vaatimukset. Todentaminen on tehtävä joka kolmas vuosi.

6) Maahantuojan on vaadittava, että sen tavarantoimittajat soveltavat tämän artiklan 1, 2 ja 3 kohdan vaatimukset täyttävää laadunhallintajärjestelmää, jonka riippumaton ulkopuolinen todentaja on todentanut.

7) Tuottajan on pyynnöstä annettava toimivaltaisille viranomaisille mahdollisuus tutustua laadunhallintajärjestelmään.

7 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan […] päivästä […]kuuta 2011. [ Lisätään tarkka päivämäärä; siirtymäkausi kuusi kuukautta julkaisemisesta .]

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE I

Rauta- ja teräsromua koskevat arviointiperusteet

Arviointiperusteet | Omavalvontavaatimukset |

1. Hyödyntämistoimesta saatavan romun laatu |

1.1 Romu on luokiteltava asiakkaan laatiman eritelmän, toimialan eritelmän tai standardin mukaisesti käytettäväksi suoraan metalliaineiden tai -esineiden tuotantoon terästehtaissa tai sulatoissa. | Pätevän henkilöstön on luokiteltava jokainen lähetys. |

1.2 Vieraiden aineiden (hylkyaineiden) kokonaismäärä saa olla enintään 2 painoprosenttia. Vieraita aineita ovat: 1) ei-rautametallit (pois lukien perusrautametalleissa olevat seosaineet) ja ei-metalliset aineet kuten maa, pöly, eristemateriaalit ja lasi; 2) palavat ei-metalliset aineet kuten kumi, muovi, tekstiilit, puu ja muut kemialliset tai orgaaniset aineet; 3) suuremmat kappaleet (tiilen kokoiset), jotka eivät johda sähköä, kuten renkaat ja sementillä, puulla tai betonilla täytetyt putket; 4) teräksen sulattamisesta, kuumentamisesta, pintakäsittelystä (mukaan lukien kaasuhöyläys), hiomisesta, sahaamisesta, hitsaamisesta ja polttoleikkauksesta syntyvät jäännösaineet, kuten kuona, valssaushilse, säkkisuodatinpöly, hiomapöly ja liete. | Pätevän henkilöstön on tarkastettava silmämääräisesti jokainen lähetys. Sopivin väliajoin (vähintään kerran kuudessa kuukaudessa) vieraista aineista on analysoitava edustavat näytteet punnitsemalla ne sen jälkeen kun rauta- ja teräshiukkaset ja -esineet on erotettu magneetilla tai käsin (tapauksen mukaan) tarkassa silmämääräisessä tarkastuksessa. Näytteidenotolla tapahtuvan valvonnan sopiva tiheys on määritettävä ottaen huomioon seuraavat tekijät: 1) odotettu vaihtelevuus (esimerkiksi aiempien tulosten perusteella); 2) hyödyntämistoimessa ja sen jälkeisessä käsittelyssä syöttöpanoksena käytetyn jätteen laadun ominainen vaihteluriski; 3) valvontamenetelmän ominainen tarkkuus; ja 4) tulosten läheisyys suhteessa vieraiden aineiden sisällölle asetettua kahden painoprosentin ylärajaan. Valvontatiheyden määritysprosessi olisi dokumentoitava osana laadunhallintajärjestelmää ja sen olisi oltava saatavilla tarkastusta varten. |

1.3 Romu ei saa sisältää ylimääräistä rautaoksidia missään muodossa, lukuun ottamatta valmistellun romun ulkovarastoinnista normaaleissa ilmasto-olosuhteissa aiheutuvia tyypillisiä määriä. | Pätevän henkilöstön on tarkastettava silmämääräisesti oksidien esiintyminen. |

1.4 Romussa ei saa olla näkyvää öljyä, öljyisiä emulsioita, voiteluaineita tai rasvaa lukuun ottamatta vähäisiä määriä, jotka eivät aiheuta tippumista. | Pätevän henkilöstön on tarkastettava silmämääräisesti jokainen lähetys kiinnittäen erityistä huomiota niihin osiin, joista öljyä todennäköisimmin tippuu. |

1.5 Radioaktiivisuus: radioaktiivisen romumetallin valvontaa ja siihen liittyviä toimintamenettelyjä koskevien kansallisten tai kansainvälisten sääntöjen mukaisia toimia ei tarvita. Tämä vaatimus ei rajoita Euratomin perustamissopimuksen III luvun nojalla annetun työntekijöiden ja yleisön terveyden suojelua koskevan lainsäädännön ja erityisesti neuvoston direktiivin 96/29/Euratom[2] soveltamista. | Pätevän henkilöstön on tarkastettava jokaisen lähetyksen radioaktiivisuus. Jokaisen romulähetyksen mukana on oltava radioaktiivisen romumetallin valvontaa ja siihen liittyviä toimintamenettelyjä koskevien kansallisten tai kansainvälisten sääntöjen mukainen todistus. Todistus voidaan liittää muihin lähetyksen mukana kulkeviin asiakirjoihin. |

1.6 Romulla ei saa olla mitään direktiivin 2008/98/EY liitteessä III lueteltuja vaarallisia ominaisuuksia. Romun on täytettävä komission päätöksessä 2000/532/EY[3] vahvistetut pitoisuusrajat eikä se saa ylittää asetuksen (EY) N:o 850/2004[4] liitteessä IV vahvistettuja pitoisuusrajoja. Rauta- ja terässeoksiin sisältyvien yksittäisten alkuaineiden ominaisuuksilla ei ole merkitystä tämän vaatimuksen kannalta. | Pätevän henkilöstön on tarkastettava silmämääräisesti jokainen lähetys. Jos silmämääräinen tarkastus herättää epäilyjä romun mahdollisista vaarallisista ominaisuuksista, on suoritettava asianmukaisia lisätarkastustoimia, kuten näytteenotto ja testaus, mikäli mahdollista. Henkilöstölle on annettava koulutusta rauta- ja teräsromuun mahdollisesti liittyvistä vaarallisista ominaisuuksista sekä materiaalien ainesosista tai ominaispiirteistä, joiden avulla vaaralliset ominaisuudet voidaan tunnistaa. Vaarallisten aineiden tunnistamismenettely on dokumentoitava osana laadunhallintajärjestelmää. |

1.7 Romuun ei saa sisältyä paineistettuja, suljettuja tai riittämättömästi avattuja säiliöitä, jotka voivat aiheuttaa räjähdyksiä metallisulattojen uuneissa. | Pätevän henkilöstön on tarkastettava silmämääräisesti jokainen lähetys. |

2. Hyödyntämistoimessa syöttöpanoksena käytettävä jäte |

2.1 Syöttöpanoksena saa käyttää ainoastaan hyödyntämiskelpoista rautaa tai terästä sisältävää jätettä. 2.2 Syöttöpanoksena ei saa käyttää vaarallista jätettä, paitsi jos voidaan esittää todisteet siitä, että tämän liitteen 3 kohdassa määriteltyjä prosesseja ja tekniikoita on sovellettu kaikkien vaarallisten ominaisuuksien poistamiseksi. 2.3 Syöttöpanoksena ei saa käyttää seuraavia jätteitä: a) viilausjauhot ja sorvinlastut, jotka sisältävät öljyä tai öljyisiä emulsioita, ja b) tynnyrit ja säiliöt, lukuun ottamatta romuajoneuvojen laitteistoja, jotka sisältävät tai ovat sisältäneet öljyä tai maaleja. | Kaikille vastaanotetuille jätteille ja niiden mukana seuraaville asiakirjoille on suoritettava hyväksyntätarkastus (silmämääräisenä tarkastuksena) sellaisen pätevän henkilöstön toimesta, joka on koulutettu tunnistamaan jäte, joka ei täytä tämän kohdan vaatimuksia. |

3. Käsittelyprosessit ja -tekniikat |

3.1 Rauta- ja teräsromu on oltava eroteltu lähteessä tai keräyksen yhteydessä ja sen on oltava erillisenä tai syöttöjätettä on oltava käsitelty rauta- ja teräsromun erottamiseksi ei-metallisista ja ei-rautametallisista osista. 3.2 Kaikki mekaaniset käsittelyt (kuten pilkkominen, leikkaaminen, repiminen, rakeistaminen, lajitteleminen, erotteleminen, puhdistaminen, epäpuhtauksien poistaminen ja tyhjentäminen), jotka ovat tarpeen metalliromun valmistelemiseksi suoraan lopullisessa käyttötarkoituksessa käyttöä varten terästehtaissa ja sulatoissa, on oltava saatettu loppuun. 3.3 Vaarallisia ainesosia sisältävään jätteeseen sovelletaan seuraavia erityisvaatimuksia: a) Sähkö- ja elektroniikkalaiteromusta tai romuajoneuvoista peräisin oleville syöttömateriaaleille on oltava suoritettu kaikki Euroopan parlamentin ja neuvoston direktiivin 2002/96/EY[5] 6 artiklassa ja Euroopan parlamentin ja neuvoston direktiivin 2000/53/EY[6] 6 artiklassa vaaditut käsittelyt. b) Käytöstä poistettuihin laitteisiin sisältyvät kloorifluorihiilivedyt on oltava kerätty talteen toimivaltaisen viranomaisen hyväksymässä prosessissa. c) Kaapelit on oltava kuorittu tai katkottu. Jos kaapeli sisältää orgaanisia pinnoitteita (muoveja), orgaaniset pinnoitteet on oltava poistettu parhaalla käytettävissä olevalla tekniikalla. d) Tynnyrit ja säiliöt on oltava tyhjennetty ja puhdistettu. e) Sellaisiin jätteisiin, joita ei ole mainittu a alakohdassa, sisältyvät vaaralliset aineet on oltava poistettu tehokkaasti toimivaltaisen viranomaisen hyväksymässä prosessissa. |

LIITE II

Alumiiniromua koskevat arviointiperusteet

Arviointiperusteet | Omavalvontavaatimukset |

1. Romun laatu |

1.1 Romu on luokiteltava asiakkaan laatiman eritelmän, toimialan eritelmän tai standardin mukaisesti käytettäväksi suoraan metalliaineiden tai -esineiden tuotannossa jalostamalla tai uudelleen sulattamalla. | Pätevän henkilöstön on luokiteltava jokainen lähetys. |

1.2 Vieraiden aineiden kokonaismäärä saa olla enintään viisi painoprosenttia ja metallin saannon oltava vähintään 90 prosenttia. Vieraita aineita ovat: 1) muut metallit kuin alumiini ja alumiiniseokset; 2) ei-metalliset aineet kuten maa, pöly, eristemateriaalit ja lasi; 3) palavat ei-metalliset aineet kuten kumi, muovi, tekstiilit, puu ja muut kemialliset tai orgaaniset aineet; 4) suuremmat kappaleet (tiilen kokoiset), jotka eivät johda sähköä, kuten renkaat ja sementillä, puulla tai betonilla täytetyt putket; 5) alumiinin ja alumiiniseosten sulattamisesta, kuumentamisesta, pintakäsittelystä (mukaan lukien kaasuhöyläys), hiomisesta, sahaamisesta, hitsaamisesta ja polttoleikkauksesta syntyvät jäännösaineet, kuten kuona, hehkuhilse, vaahdot, säkkisuodatinpöly, hiomapöly ja liete. | Alumiiniromun tuottajan on tarkastettava vaatimustenmukaisuus seuraamalla vieraiden aineiden määrää tai määrittämällä metallin saanto. Pätevän henkilöstön on tarkastettava silmämääräisesti jokainen lähetys. Sopivin väliajoin (vähintään kerran kuudessa kuukaudessa) kustakin alumiiniromuluokasta on analysoitava edustavat näytteet vieraiden aineiden kokonaismäärän tai metallin saannon määrittämiseksi. Edustavat näytteet on kerättävä standardissa EN 13920[7] kuvattujen näytteenottomenettelyjen mukaisesti. Vieraiden aineiden kokonaismäärä on mitattava painon mukaan sen jälkeen kun alumiinimetallihiukkaset ja -esineet on eroteltu vieraista aineista koostuvista hiukkasista ja esineistä käsinlajittelulla tai muilla erotusmenetelmillä (kuten magneetilla tai tiheyteen perustuvalla menetelmällä). Metallin saanto on mitattava seuraavaa menettelyä noudattaen: 1) määritetään massa (m1) kosteuden poistamisen ja määrittämisen jälkeen (standardin EN 13920-1:2002 7.1 kohdan mukaisesti); 2) poistetaan ja määritetään vapaa rauta (standardin EN 13920-1:2002 7.2 kohdan mukaisesti); 3) määritetään metallin massa sulatuksen ja jähmettymisen jälkeen (m2) noudattaen standardin EN 13920-1:2002 7.3 kohdan mukaista metallin saannon määrittämistä koskevaa menettelyä; 4) lasketaan metallin saanto m [%] = (m2/m1) x 100. Edustavien näytteiden sopiva analysointitiheys on määritettävä ottaen huomioon seuraavat tekijät: 1) odotettu vaihtelevuus (esimerkiksi aiempien tulosten perusteella); 2) hyödyntämistoimessa syöttöpanoksena käytetyn jätteen laadun ja käsittelyprosessien suorituskyvyn ominainen vaihteluriski; 3) valvontamenetelmän ominainen tarkkuus; ja 4) tulosten läheisyys suhteessa vieraiden aineiden kokonaismäärälle tai metallin saannolle asetettuun raja-arvoon. |

1.3 Romu ei saa sisältää PVC:tä pinnoitteiden, maalien tai muovien muodossa. | Pätevän henkilöstön on tarkastettava silmämääräisesti jokainen lähetys. |

1.4 Romussa ei saa olla näkyvää öljyä, öljyisiä emulsioita, voiteluaineita tai rasvaa lukuun ottamatta vähäisiä määriä, jotka eivät aiheuta tippumista. | Pätevän henkilöstön on tarkastettava silmämääräisesti jokainen lähetys kiinnittäen erityistä huomiota niihin osiin, joista öljyä todennäköisimmin tippuu. |

1.5 Radioaktiivisuus: radioaktiivisen romumetallin valvontaa ja siihen liittyviä toimintamenettelyjä koskevien kansallisten tai kansainvälisten sääntöjen mukaisia toimia ei tarvita. Tämä vaatimus ei rajoita Euratomin perustamissopimuksen III luvun nojalla annetun työntekijöiden ja yleisön terveyden suojelua koskevan lainsäädännön ja erityisesti neuvoston direktiivin 96/29/Euratom[8] soveltamista. | Pätevän henkilöstön on tarkastettava jokaisen lähetyksen radioaktiivisuus. Jokaisen romulähetyksen mukana on oltava radioaktiivisen romumetallin valvontaa ja siihen liittyviä toimintamenettelyjä koskevien kansallisten tai kansainvälisten sääntöjen mukainen todistus. Todistus voidaan liittää muihin lähetyksen mukana kulkeviin asiakirjoihin. |

1.6 Romulla ei saa olla mitään direktiivin 2008/98/EY liitteessä III lueteltuja vaarallisia ominaisuuksia. Romun on täytettävä komission päätöksessä 2000/532/EY[9] vahvistetut pitoisuusrajat eikä se saa ylittää asetuksen (EY) N:o 850/2004[10] liitteessä IV vahvistettuja pitoisuusrajoja. Alumiiniseoksiin sisältyvien yksittäisten alkuaineiden ominaisuuksilla ei ole merkitystä tämän vaatimuksen kannalta. | Pätevän henkilöstön on tarkastettava silmämääräisesti jokainen lähetys. Jos silmämääräinen tarkastus herättää epäilyjä romun mahdollisista vaarallisista ominaisuuksista, on suoritettava asianmukaisia lisätarkastustoimia, kuten näytteenotto ja testaus, mikäli mahdollista. Henkilöstölle on annettava koulutusta alumiiniromuun mahdollisesti liittyvistä vaarallisista ominaisuuksista sekä materiaalien ainesosista tai ominaispiirteistä, joiden avulla vaaralliset ominaisuudet voidaan tunnistaa. Vaarallisten aineiden tunnistamismenettely on dokumentoitava osana laadunhallintajärjestelmää. |

1.7 Romuun ei saa sisältyä paineistettuja, suljettuja tai riittämättömästi avattuja säiliöitä, jotka voivat aiheuttaa räjähdyksiä metallisulattojen uuneissa. | Pätevän henkilöstön on tarkastettava silmämääräisesti jokainen lähetys. |

2. Hyödyntämistoimessa syöttöpanoksena käytettävä jäte |

2.1 Syöttöpanoksena saa käyttää ainoastaan hyödyntämiskelpoista alumiinia tai alumiiniseoksia sisältävää jätettä. 2.2 Syöttöpanoksena ei saa käyttää vaarallista jätettä, paitsi jos voidaan esittää todisteet siitä, että tämän liitteen 3 kohdassa määriteltyjä prosesseja ja tekniikoita on sovellettu kaikkien vaarallisten ominaisuuksien poistamiseksi. 2.3 Syöttöpanoksena ei saa käyttää seuraavia jätteitä: a) viilausjauhot ja sorvinlastut, jotka sisältävät öljyä tai öljyisiä emulsioita, ja b) tynnyrit ja säiliöt, lukuun ottamatta romuajoneuvojen laitteistoja, jotka sisältävät tai ovat sisältäneet öljyä tai maaleja. | Kaikille vastaanotetuille jätteille ja niiden mukana seuraaville asiakirjoille on suoritettava hyväksyntätarkastus (silmämääräisenä tarkastuksena) sellaisen pätevän henkilöstön toimesta, joka on koulutettu tunnistamaan jäte, joka ei täytä tämän kohdan vaatimuksia. |

3. Käsittelyprosessit ja –tekniikat |

3.1 Alumiiniromu on oltava eroteltu lähteessä tai keräyksen yhteydessä ja sen on oltava erillisenä tai syöttöjätettä on oltava käsitelty alumiiniromun erottamiseksi ei-metallisista ja ei-alumiinimetallisista osista. 3.2 Kaikki mekaaniset käsittelyt (kuten pilkkominen, leikkaaminen, repiminen, rakeistaminen, lajittelu, erottelu, puhdistus, epäpuhtauksien poistaminen ja tyhjentäminen), jotka ovat tarpeen metalliromun valmistelemiseksi suoraan lopullisessa käyttötarkoituksessa käyttöä varten, on oltava saatettu loppuun. 3.3 Vaarallisia ainesosia sisältävään jätteeseen sovelletaan seuraavia erityisvaatimuksia: a) Sähkö- ja elektroniikkalaiteromusta tai romuajoneuvoista peräisin oleville syöttömateriaaleille on oltava suoritettu kaikki Euroopan parlamentin ja neuvoston direktiivin 2002/96/EY[11] 6 artiklassa ja Euroopan parlamentin ja neuvoston direktiivin 2000/53/EY[12] 6 artiklassa vaaditut käsittelyt. b) Käytöstä poistettuihin laitteisiin sisältyvät kloorifluorihiilivedyt on oltava kerätty talteen toimivaltaisen viranomaisen hyväksymässä prosessissa. c) Kaapelit on oltava kuorittu tai katkottu. Jos kaapeli sisältää orgaanisia pinnoitteita (muoveja), orgaaniset pinnoitteet on oltava poistettu parhaalla käytettävissä olevalla tekniikalla. d) Tynnyrit ja säiliöt on oltava tyhjennetty. e) Sellaisiin jätteisiin, joita ei ole mainittu a alakohdassa, sisältyvät vaaralliset aineet on oltava poistettu tehokkaasti toimivaltaisen viranomaisen hyväksymässä prosessissa. |

Liite III

5 artiklan 1 kohdassa tarkoitettu vaatimustenmukaisuusilmoitus jätteeksi luokittelun päättymistä koskevia perusteiden noudattamisesta

1. | Romumetallin tuottaja/tuoja: Nimi: Osoite: Yhteyshenkilö: Puhelin: Faksi: Sähköposti: |

2. | a) Romumetalliluokan nimi tai koodi toimialan eritelmän tai standardin mukaisesti: b) Tarvittaessa asiakkaan eritelmän tärkeimmät tekniset määritelmät, kuten koostumus, koko, tyyppi ja ominaisuudet: |

3. | Romumetallilähetys on 2 kohdassa mainitun toimialan eritelmän tai standardin mukainen. |

4. | Lähetyksen suuruus tonneina: |

5. | Radioaktiivisuutta koskeva testaustodistus on laadittu radioaktiivisen romumetallin valvontaa ja siihen liittyviä toimintamenettelyjä koskevien kansallisten tai kansainvälisten sääntöjen mukaisesti. |

6. | Romumetallin tuottaja soveltaa asetuksen (EU) N:o … [lisätään viittaus tähän asetukseen kun asetus on hyväksytty] 6 artiklan mukaista laadunhallintajärjestelmää, jonka on todentanut akkreditoitu todentaja tai riippumaton todentaja tapauksessa, jossa romumetallia, joka on lakannut olemasta jätettä, tuodaan unionin tullialueelle. |

7. | Romumetallilähetys täyttää asetuksen (EU) N:o … [lisätään viittaus tähän asetukseen kun asetus on hyväksytty] 3 artiklan 1–3 kohdassa ja 4 artiklan 1–3 kohdassa tarkoitetut arviointiperusteet. |

8. | Romumetallin tuottajan/tuojan vakuutus: Vakuutan, että annetut tiedot ovat parhaan tietämykseni mukaan täsmälliset ja oikeat. Nimi: Päiväys: Allekirjoitus: |

[1] EUVL L 312, 22.11.2008, s. 3.

[2] EYVL L 159, 29.6.1996, s. 1.

[3] EYVL L 226, 6.9.2000, s. 3.

[4] EUVL L 158, 30.4.2004, s. 7.

[5] EUVL L 37, 13.2.2003, s. 24.

[6] EYVL L 269, 21.10.2000, s. 34.

[7] EN 13920-1:2002; Alumiini ja alumiiniseokset. Kierrätysmetalli. Osa 1: Yleiset vaatimukset, näytteenotto ja kokeet; CEN 2002.

[8] EYVL L 159, 29.6.1996, s. 1.

[9] EYVL L 226, 6.9.2000, s. 3.

[10] EUVL L 229, 30.4.2004, s. 1.

[11] EUVL L 37, 13.2.2003, s. 24.

[12] EYVL L 269, 21.10.2000, s. 34.